“El parque mágico” i “Lo dejo cuando quiera” tanquen la cartellera d’abril al cinema Tívoli
2025-07-24

La comèdia “Lo dejo cuando quiera” i la familiar “El parque mágico” seran les dues pel·lícules encarregades de tancar la cartellera del mes d’abril al cinema Tívoli de Burjassot. Des de fa unes setmanes, gaudir de les últimes estrenes a Burjassot és encara més còmode, ja que els espectadors poden adquirir les seues entrades en línia, sense necessitat de fer cua en la taquilla. Per a realitzar la compra d’entrades a través d’internes és tan fàcil com entrar en cultura.burjassot.org.

Encara immersos en les seues vacances de Pasqua, els més menuts de la família tenen a la seua disposició “El parque mágico”, una pel·lícula d’animació pensada per a xiquets i xiquetes a partir de 6 anys. La cinta té com a protagonista a June, una xiqueta amb molta imaginació a la qual li agrada recrear tot el que se li passa pel cap, fins i tot un parc d’atraccions. Quan la seua mare cau malalta, la seua vida comença a enfonsar-se i June deixarà les seues creacions de costat. Un dia, en escapar d’un campament, June descobreix un vagó d’una muntanya russa que la porta a “Wonderland”, el parc d’atraccions que ella mateixa havia imaginat. Tots els personatges i les atraccions han pres vida però, sense June, el caos s’ha apoderat del lloc. Ara, amb l’ajuda dels personatges del seu parc, June intentarà reorganitzar “Wonderland” perquè torne a ser l’increïble lloc que ella havia imaginat. “El parque mágico”, que en la seua versió en castellà compta amb Andreu Buenafuente i Silvia Abril per a les veus dels protagonistes, es projectarà al cinema Tívoli el divendres 26 i el dissabte 27, a les 19h i el diumenge 28, a les 16:30h.

Orientada a públic més adult, no recomanada a menors de 16 anys, el cinema Tívoli inclou també en la programació de l’últim cap de setmana d’abril la pel·lícula “Lo dejo cuando quiera”, comèdia espanyola que s’ha convertit en una de les més taquilleres de les vacances de Setmana Santa. Dirigida per Carlos Therón, té com a protagonistes a David Verdaguer, Ernesto Sevilla i Carlos Santos i es projectarà el divendres 26 i el dissabte 27, a les 22:30h i el diumenge 28, a les 19:30h. La comèdia presenta a Pedro, Arturo i Eligio, tres professors universitaris als quals la crisi ha deixat sense treball. Cansats i sense blanca, trobaran accidentalment la solució als seus problemes en el projecte d’investigació en el qual Pedro porta anys treballant: un complex vitamínic que ofereix, per a la seua sorpresa, desfasament de gom a gom sense efectes secundaris. Els tres professors, amb el suport d’Anabel, una advocada reconvertida en empleada de gasolinera, i de Jota, una alumna més interessada en la festa que en els estudis, es llançaran al món de la nit i dels negocis térbols per a comercialitzar la mercaderia, cosa per a la qual no semblen estar molt preparats.